Anders Anundsen

**Anders Anundsen** (født 1975) er en norsk politiker som representerer Fremskrittspartiet (FrP). Han var stortingsrepresentant for Vestfold fra 2005 til 2017 og var justisminister i Erna Solbergs regjering fra 16. oktober 2013 til 20. desember 2016.

Anundsen ble født den 17. november 1975 i Stavern (nå en del av Larvik) av finansiell seniorrådgiver Arne Anundsen (født 1949) og hjelpelærer Anne Gro Lysebo (født 1953). Anundsen er utdannet jurist og tok juridisk mastergrad i 2008.

## Politisk karriere
Anundsen ble innvalgt på Stortinget fra Vestfold i 2005 og gjenvalgt ved stortingsvalgene i 2009 og i 2013. Han var vararepresentant i perioden 1997&ndash;2001. Han har tidligere vært formann i Fremskrittspartiets Ungdom (FpU).

Anundsen arbeidet som politisk rådgiver for FrPs stortingsgruppe 1995&ndash;1997, sekretær/konsulent for advokat Dag W. Andressen i Larvik 2000&ndash;2002 og lærervikar 2001&ndash;2004.

I perioden 2009–2013 var Anundsen leder i Stortingets kontroll- og konstitusjonskomité. Under Anundsens ledelse var blant andre Jens Stoltenberg den første sittende statsminister som svarte for seg i åpen høring i Stortingets kontroll- og konstitusjonskomite i november 2012 under komiteens behandling av regjeringens krise- og beredskapshåndtering i samband med terrorangrepene i Norge 2011. Anundsen var i 2011 2. nestleder i Stortingets 22. juli-komite. 

Anundsen ble 16. oktober 2013 utnevnt til justisminister i den nye regjeringen til Erna Solberg.

### «Asylbarn»-sak
I slutten av 2014 fikk Anundsen kritikk for å ha sendt lengeværende asylbarn ut av Norge. Etter at *[[Bergens Tidende]]* hadde påviste at dobbelt så mange familier ble sendt ut av Norge i 2014 som i 2013 til tross for at en del av den nye regjeringsplattformen var myket opp etter press fra Venstre og KrF. Anundsen hevdet at det var politiet som hadde vært for ivrig og hadde opptrådt i strid med instruksene. Anundsen ba om unnskyldning i Stortinget og tok selvkritikk for sin håndtering av saken. Han uttalte også at han ville signalisere de nye reglene bedre og gå gjennom rutiner.

Anundsen ble i februar 2015 innkalt til åpen høring i Stortingets kontroll- og konstitusjonskomité etter økende press, hvor Arbeiderpartiet, Sosialistisk Venstreparti og Senterpartiet fremmet et mistillitsforslag mot ham. Venstre og Kristelig Folkeparti støttet bare sterk kritikk av Anundsen, og forslaget fikk ikke flertall. 8. april kom de fire regjeringspartiene til en avtale som innebar at noen utviste barn ville få sine asylsøknader behandlet på nytt etter de nye reglene som en engangsløsning, samtidig som noen aspekter ved den generelle asylpolitikken ville bli ytterligere strammet inn.

### Kritikk fra Riksrevisjonen
I mars 2015 kritiserte Riksrevisjonen Justis- og beredskapsdepartementet for måten departementet hadde koordinert arbeidet med samfunnssikkerhet og forebygging av fremtidige terrorangrep. Ifølge Riksrevisjonen var det på bakgrunn av 22. juli-tragedien fortsatt for svak styring og samordning mellom offentlige etater i beredskapsarbeidet. Daværende riksrevisor Per-Kristian Foss uttalte at han var personlig skuffet over at regjeringen ikke hadde kommet lenger i å forbedre samfunnssikkerheten fire år etter terrorangrepene i 2011. Anundsen svarte på kritikken med å si at «Dette er alvorlig kritikk, men ikke mot meg personlig. Dette er kritikk mot arbeidet som er gjort over mange år.»

### Uttalelser om cannabis
I en episode om cannabis i serien *[[Folkeopplysningen]]* uttalte Anundsen at han satt på forskning som beviste at cannabis er farligere enn alkohol. Det viste seg at forskningen Anundsen baserte seg på, enten ikke var forskning, men en upublisert eksamensoppgave, eller forskning som ikke sammenlignet cannabis med alkohol.

### Avgang som statsråd
Anundsen gikk av som justisminister i desember 2016 av private årsaker. Han tok ikke gjenvalg til Stortinget i 2017. Etter at han sluttet som politiker arbeidet han som advokatfullmektig, senere advokat, før han ble direktør for NAV Vestfold og Telemark.

## Stortingskomiteer

* 2011–12: andre nestleder i 22. juli-komiteen

* 2009–2013: leder av Kontroll- og konstitusjonskomiteen
* 2005–2009: medlem av Kirke-, utdannings- og forskningskomiteen

## Filmografi
* 2015 *Trygghet i hverdagen*

## Referanser


## Eksterne lenker
* 
* 
* 
*